Peiling wys al minder wil belasting betaal | Maroela Media
Die organisasie Sakeliga sê sy jongste peiling dui op 'n inploffing in sakelui se bereidwilligheid om weens die afsonderingstydperk en korrupsie verder belasting te betaal.
Sakeliga sê 99% van respondente in sy peiling het aangedui dat hulle nou minder bereid is om belasting te betaal. Nege uit tien het 'n geneigdheid aangedui om hul belastingbetalings so lank moontlik uit te stel. Ses uit tien sou selfs oorweeg om hul belasting onwettig te weerhou as hulle aangemoedig sou word om dit te doen en dít die afsonderingstydperk vroeër kon beëindig.
Die peiling is waarskynlik slegte nuus vir die regering. Die minister van finansies, Tito Mboweni, het in Junie al gesê dat die Covid-19-pandemie en gevolglike afsondering 'n tekort van 15,7% in die bruto binnelandse produk (BBP) vir Suid-Afrika veroorsaak het, wat uitloop op 'n begrotingstekort van R761 miljard. Dit is meer as dubbel die aanvanklike tekort van R370 miljard wat die regering voor die uitbreek van Covid-19 in Suid-Afrika voorsien het.
Piet le Roux, uitvoerende hoof van Sakeliga, sê 'n sogenaamde nuwe normaal ten opsigte van belastingbereidwilligheid vat pos.
"Die nuwe normaal vir belastingbereidwilligheid gaan baie laer as voorheen wees. Ons beveel aan dat die regering en analiste in hul beramings van toekomstige fiskale tekorte vir hierdie tendens voorsiening maak. Sakelui is besig om buitengewoon gemotiveerd te raak om hul belastingbetalings te verminder."
Le Roux sê dat, luidens deelnemers se kommentaar en gegewe die stand van die land, dit lyk of die afsonderingstydperk, korrupsie, wanbestuur en skadelike regeringsbeleid oor die algemeen die perfekte storm geskep het.
"'n Senior persoon by een van Suid-Afrika se ikoniese maatskappye vertel my onlangs dat hy die betaling van belasting in Suid-Afrika as 'n moontlike oortreding van die Amerikaanse Wet op Buitelandse Korrupte Praktyke beskou, aangesien die geld hoofsaaklik misdaad, wanbestuur en korrupsie finansier. Hoewel sy interpretasie waarskynlik regstegnies verkeerd is, is dit moreel treffend," sê Le Roux.
"Dit is 'n morele dilemma wat toenemend swaar op sakelui in Suid-Afrika weeg: Hulle beskou dit as hul morele plig om sake van gemeenskaplike belang te dien en te finansier, maar tog beskou hulle al meer belasting as skadelik vir die samelewing, gegewe hoe dit wanbestuur, korrupsie en skadelike beleid finansier."
Soveel as 84% van deelnemers aan die peiling meen dat die regering die Covid-19-uitbreking sleg hanteer, 14% kon nie besluit nie en 2% het aangedui die hantering daarvan was goed.
Altesaam 61% van ondernemings het gesê hulle het groot geldelike verliese gely, 29% het beduidende verliese gely en 10% van respondente het aangedui dat hul inkomste onveranderd gebly het.
Die meeste deelnemers aan die peiling het ook die billikheid van die regering se Covid-19-verligtingsmaatreëls as swak bestempel.
Die regering sal nog met skok agterkom hoe min belasting ingevorder gaan word.Hulle treintjie gaan in die toekoms nie meer so lekker ry nie..
As die munisipaliteit nie in beheer van krag- en watertoevoer was nie, het ek ook ophou belasting betaal! Om by jou inkomste verby te kom, is natuurlik 'n ander storie!
Suid-Afrika het seker een van die meest herverdelende belasting system ter wereld. Dit beteken die belasting betaler wat die meeste betaal die minste terug kry en die wat minste betaal die meeste terug kry. Blykbaar betaal 129 000 mense in Suid-Afrika basies 30% van Suid-Afrika se persoonlike belasting en die groot meerderheid van die mense wat belasting betaal is nie deel van die ANC se "voterbase" nie. Nie net dit nie maar die ANC kan glad nie nog belastinge ophef nie, veral nie met 'n 40% werkloosheid syfer nie. So enigste ding is om Staats beheerde maatskappye soos ESKOM en… Lees meer »
Stem ons kanie betal en as skurke behandel word nie so my geld is myne ek betal belasting en sekere persone geniet dit te leker
Hierdie is 'n tydbom besig om af te tik. Die nalatenskap van die growwe ANC wanbestuur gaan ' eindresultaat veroorsaak te erg om te aanskou. Ons KAN NIE passief so voortgaan!